Laiva

Laiva ir neliels, iegarens ūdens transportlīdzeklis, parasti bez klāja vai daļēji pārklāts, ar sānu malām un dibenu. Vispārīgi laiva var būt arī neliels kuģis. Tās var būt darbināmas ar airiem, dzinēju, propelleriem, burām un citos veidos. Parasti tās ir mazākas par kuģiem un tiek izmantotas seklos ūdeņos, tas ir, upēs, ezeros un jūras piekrastē. Flotilē laivas tiek definētas kā peldlīdzekļi, kas nav garāki par 9 metriem, platāki par 3 metriem un to kravnesība ir līdz piecām tonnām. Laivas izmanto dažādiem mērķiem. Tās izmanto, lai piestātu krastā, kur nav speciāli šim nolūkam izbūvētu piestātņu, zvejniecībā, cilvēku transportēšanā, sportā un izklaidē, dažādu preču pārvadāšanā pa upēm un ezeriem un citur.

 Laivu veidi 
Pastāv dažādi laivu iedalījumi. Tās dala pēc izmantošanas mērķa, tas ir, braucamajās laivās pa sekliem, mierīgiem ūdeņiem, sporta un sacīkšu laivās, izpriecas laivās kā jahtās, motorlaivās, kuģu glābšanas laivās, krasta glābšanas laivās, loču un zvejas laivās.

Pēc dzinēja laivas grupē trijās lielās sadaļās:
 airu laivās;
 motorlaivās;
 buru laivās.

 Airu laivas 
Airu laivās izmanto airus, lai pārvietotos. Iekšējos ūdeņos katrs airētājs parasti airē ar diviem airiem, bet jūrā airētājam ir viens airis.

 Sporta un sacīkšu laivas 
Sporta laivas un sacīkšu laivas gatavo vieglas un ļoti slaidas. Mazākās no tām ir kanoe laivas, kas parasti ir segtas ar brezentu vai vieglu koku un ir ar vienu vaļēju atvērumu airētājam. Atsevišķi tiek izdalītas sacīkšu buru laivas.

 Citi laivu veidi 

 akadēmiskā sacīkšu laiva
 barka
 barža
 buru laiva
 gondola
 jahta
 jūras kajaks
 kajaks
 karavela
 katamarāns
 kanoe
 ketčs
 kuteris
 motorlaiva
 piroga
 plakandibena laiva
 plosts
 pontonlaiva
 prāmis
 pūķu laiva
 sacīkšu laiva
 smailīte
 šalanda
 ūdens motocikls
 vienkocis
 zvejas laiva

 Laivu uzbūve 
Laivas konstrukcija ir atkarīga no tās izmantošanas mērķa. Piemēram, glābšanas laivas ir būvētas tā, lai tās varētu nobraukt lielākus attālumus ar lielāku ātrumu un saglabāt izturību vētrainā laikā. Mazām motorlaivām jābūt ļoti izturīgām, lai tās izturētu viļņus un pastāvīgu dzinēja vibrāciju. Laivas galvenais elements ir tās korpuss. Korpuss var būt no metāla, plastmasas vai koka.

 Vēsture 
Laivas ir attīstījušās vairākus tūkstošus gadu, pēc arheoloģiskiem datiem tās izmantoja jau aizvēsturē. Senie cilvēki laivas izmantoja ne tikai transportam, bet arī medībām — tā bija viegla, klusa tuvošanās medījumam. Sākotnēji tās bija līdzīgas kanoe, un izgrebtas no viengabalaina koka, visbiežāk no ozola.

Aptuveni pirms 5000 gadiem Senajā Ēģiptē tika izgudrotas pirmās buru laivas. Vēlāk airu laivas tika apvienotas ar buru laivām. Vikingi ar šādām laivām spēja kuģot jau tūkstošiem jūdžu.

19. gadsimtā, izgudrojot iekšdedzes dzinēju, radās arī pirmās motorlaivas.

 Laiva latviešu folklorā 
Latviešu tautasdziesmās visbiežāk min oša laivas, retāk — liepu laivas, vēl retāk ozola, priedes, egles, ābeles laivas. Oša laiva tiek apskatīta kā smaga laiva, bet liepu laiva ir viegla. Tas atbilst arī patiesībai. Izkaltēta oša blīvums ir no 570 līdz 940 kg uz m³, bet izkaltētas liepas blīvums ir no 320 līdz 590 kg uz m³.

Latviešu tradīcijās laivai ir arī tiesiska nozīme. Līgavu vai tautu meitu gaidot, tautietis met liepas koka viesmīlības laivu pāri sava novada robežupei. Mūsdienu izpratnē tas varētu nozīmēt, ka “laivas metējs” bildina cita novada jaunavu.

 Atsauces 

 Ārējās saites